Ek is so bang vir oorbeweiding en vernielde veld 4Kays, hier in die Karoo sal erg vernielde veld in my leeftyd nie weer regkom nie. As mens Lawrence Green se boeke lees sal jy lees dat die eerste blanke boere wat hier deurgetrek het, hulle vee in die vleie verloor die gras was so lank gewees. Kyk bietjie die skouer van die pad as jy deur die Karoo ry, so behoort dié veld oor die algemeen te lyk.
Ek is seker baie van julle ouens het al hier verby gery naby Willowmore. Erge oorbeweiding maar glad nie die uitsondering nie.
Hehehe, dis interessant Frans. Wanneer die Voortrekkers destyds die maklikste roete oor die berge wou kry het hulle 'n koei met 'n kalf bymekaar gemaak. Laai dan die jong kalfie voor oor die saal en ry hom bergop. Met sy gebulk kom die ma na hom toe met die maklikste roete.
N paar vrae as jy nie omgee nie: Stap die bokke self kraal toe laatmiddag of moet hulle aangehelp word? Hoeveel kleinvee per ha bewei jy of steur jy nie daaraan? Hoe proe bokvleis, party sê dit het n "sterk" smaak. Dankie!
'n Bok is 'n bitter slim dier Frans, gaan loer bietjie op YouTube, daar is baie videos van hulle petaljes. As hulle eers in 'n roetine kom (leer baie vinnig) dan sal hulle laatmiddag by die kamphek gaan lê en wag dat mens hulle kom kraal. Hierdie dragtige ooie in daai foto pak hulself in die kraal en wag altyd vir my as ek daar aankom. Ek leer hulle deur 'n handvol sjokolade mielies vir hulle uit te sit in die lekbakke. As ek my rondtes doen en hulle gewaar die bakkie dan kom hulle doer uit die berg uit aangedraf. Spaar my om hulle te moet gaan haal.
Ek wil hê dat my boerdery en my bokke vir my 'n plesier moet wees, dit moet nooit my baas wees nie. Ja, soms wil ek hulle almal vrek skiet hulle kan my so kwaad maak, want soos enige dier kan 'n bok ook maar dwars wees net as jy wil hê alles moet glad loop. Hy sal byvoorbeeld soms orals gaan behalwe deur die oop hek na die kraal toe. Of hy sal 'n klein erdvarkgat in die heining kry in 'n 500ha weikamp. Binne die eerste dag wat jy hom daarin sit. O hel, hulle het my al kwaad gemaak. Maar ek is baie lief vir hulle. Die bokkers.
Hier waar ek boer is die drakrag so 1:12 vir bees maar my plaas is 'n baie goeie bokplaas (behalwe vir die ongediertes) so ek dra so 1 KVE :1,5ha. Ek kan seker effe meer dra maar oorbeweiding is 'n wesenlike probleem in die Karro en dit herstel baie baie stadig. Alan Svory praat van 'n "brittle" environment. Lae vog inhoud en lae koolstofvlakke in die grond, reënvalinsidente is intens met lang tussenposes, uiters warm grondvlaktemperature, uiters lae wintertemperature.
Vleis pro na die tipe gewasse die dier gevreet het oor die algemeen, skaap uit die Karoo proe heel anders as die uit Memel se wereld. Ek verkies die Karoo smaak self.
Erens gelees van boere wat hulle bokke eers op lusern laat wei vir 'n paar weke voor hulle slag, sal glo nie verskil tussen hom en skaap proe behawe soos jy se die effe growwer textuur.
Net iets wat miskien na 'n dom vraag sou klink, maar as die bokke so na die kraal loop in die aand en dan in die oggend weer uit, verloor hulle nie (slag)gewig nie?
Die weikampe is nie baie groot nie, gemiddeld so 300ha elk. Dus is die afstand wat hulle stap nie ver nie. Ook word hulle nie aangejaag nie, hulle wei wei so op hulle eie spoed.
Oubones dan ken jy mos dié wêreld. Ek sou baie graag daai fotos wou sien, dit sal bitter interessant wees. Veral omdat dit oor baie jare geneem is. Dis die ding van weidingbestuur; dit neem soms dekades voordat die om keerpunt bereik word en daarna is dit haas onmoontlik om die skade om te keer. Ek sien dit byvoorbeeld hier op Johann Rupert se wildsplaas Riverdale. Hulle het baie geld aan erosiewerke uitgegee, geen vee wei meer daar nie, slegs wild en tog, ná baie jare, bly die veld verniel en drakrag vêr onder wat dit moet wees.
Ons rekord is 72 uur. In die dorp self was dit al 'n week. Julle moes die massas vleis en produkte sien wat die supermarkte weggegooi het.
Ek was een keer by 'n proef waar keerwalle in die erosie met riet geplant of sommer ou bande gepak was en die veld het baie mooi reggekom.